የኢህአዴግ ስራ አስፈፃሚ ኮሚቴ በሁለተኛው የአምስት አመት እድገትና ትራንስፎርሜሽን እቅድ ዝግጅት ማዕቀፍ ላይ ተወያየ
ጽ/ቤቱ ለዋልታ በላከው መግለጫ ሁለተኛው የአምስት አመት የእድገትና ትራንስፎርሜሽን እቅድ በሀገራችን የተጀመረውን የትራንስፎርሜሽንና የህዳሴ ጉዞ በማፋጠን ኢትዮጵያን መካከለኛ ገቢ ካላቸው አገሮች ተርታ ለማሰለፍ በሚደረገው ጥረት ወሳኙን ምእራፍ የሚይዝ መሆኑ በውይይቱ ተመላክቷል፡፡እቅዱ የዜጎችን እኩል የልማት ተሳታፊነትና ፍትሃዊ ተጠቃሚነት በማረጋገጥ የልማታዊ ፖለቲካል ኢኮኖሚ በመገንባት እንዲሁም አንድ የጋራ ኢኮኖሚያዊና ፖለቲካዊ ማህበረሰብ ለመገንባት የላቀ ድርሻ ይኖረዋል ብሏል ስራ አስፈጸሚ ኮሚቴው በውይይቱ፡፡በዚህም መሰረት የሁለተኛው የአምስት አመት የእድገትና ትራንስፎርሜሽን እቅድ ሲዘጋጅ አገሪቱን መካከለኛ ገቢ ካላቸው አገራት ተርታ ለማሰለፍ የተቀመጠውን አገራዊ ራእይ እንዲሁም የመጀመሪያው የእድገትና ትራንስፎርሜሽን እቅድ አፈፃፀምን መነሻ ማድረግ እንዳለበት ስራ አስፈፃሚው ኮሚቴው አስምሮበታል ፡፡አገራችን ባለፉት 12 አመታት በአማካይ የ11 በመቶ የኢኮኖሚ እድገት በማስመዝገብ በፈጣን እድገት ውስጥ እንደምትገኝ ያረጋገጠው ስራ አስፈፃሚ ኮሚቴው ሁለተኛው የእድገትና ትራንስፎርሜሽን እቅድም ይህንኑ ፈጣንና ቀጣይነት ያለው እድገት ማስቀጠልን ታሳቢ ማድረግ እንደሚገባው በውይይቱ አጽንኦት ሰጥቶታል፡፡በመጀመሪያው የእድገትና ትራንስፎርሜሽን እቅድ ወቅት የተደራጀ የህዝብ ንቅናቄን በማቀጣጠል የተገኙትን አንፀባራቂ ድሎችና በአፈፃፀም የነበሩ ተግዳሮቶችን በእቅድ ዝግጅቱ ታሳቢ በማድረግ በአፈጻጸሙ የነበሩ መልካም ውጤቶችና በትግበራው ሂደት የተገኙ መልካም ተሞክሮዎች ተጠናክረው የሚቀጥሉበት እንደዚሁም ያጋጠሙ ተግዳሮቶችን በማስወገድ ወደ መልካም አጋጣሚነት መቀየር የሚያስችል አቅጣጫ ስራ ላይ ማዋል እንደ መነሻ ይወሰዳል ብሏል፡፡በቀጣዩ የአምስት አመት እቅድ ዘመን ኢኮኖሚው አሁን እያደገ ባለበት ፍጥነት መቀጠሉን ማረጋገጥ እንደተጠበቀ ሆኖ የኢኮኖሚ መዋቅራዊ ለውጥ ማምጣትን ታሳቢ እንደሚያደርግ ስራ አስፈፃሚው አመልክቷል፡፡ በዚህ ረገድ ዋናው ማጠንጠኛ አቅጣጫ የኢንዱስትሪያላዜሽን ትራንስፎርሜሽን ማረጋገጥ እንደሚሆን አስምሮበታል፡፡ስራ አስፈጻሚ ኮሚቴው በዝርዝር የተወያየበት የእቅዱ መነሻ የማክሮ ኢኮኖሚ ጉዳዮችን፣ የኢኮኖሚ ልማት፣ የመሰረተ ልማት፣ የማህበራዊ ልማት፣ የመልካም አስተዳደርና የዴሞክራሲ ስርአት ግንባታ ማእቀፎችን የያዘ ሲሆን በቀጣይ ለሚዘጋጀው ዝርዝር እቅድ መነሻ ሆነው የሚያገለግሉ ዋና ዋና ዓላማዎችን፣ ግቦችንና ስትራቴጂዎችን አካቷል፡፡የሁለተኛው አምስት አመት የእድገትና ትራንስፎርሜሽን እቅድ በየደረጃው የህዝብ ተሳትፎን በሚያረጋግጡ ውይይቶች በቂ ግብዓት የሚገኝበትና ይህንኑ መሰረት አድርጎ የሚዳብር መሆኑን ስራ አስፈፃሚው አቅጣጫ ማስቀመጡን የኢሕአዴግ ም/ቤት ፅ/ቤት በላከው መግለጫ አስታውቋል፡፡